ალისტერ კროული
ალისტერ კროული (ინგლ. Aleister Crowley; დაბადების სახელი ედვარდ ალექსანდერ კროული, ინგლ. Edward Alexander Crowley; დ. 12 ოქტომბერი, 1875 — გ. 1 დეკემბერი, 1947) — გავლენიანი ბრიტანელი ოკულტისტი, მაგი, პოეტი, მწერალი, ალპინისტი, მოჭადრაკე, კაბალისტი. მაგიკო-რელიგიური სწავლების „თელემას“ და მის წიაღში აღმოცენებული თვითხელდასხმაზე ორიენტირებული მაგიური ორდენის „Astrum Argentum“-ის („ვერცხლის ვარსკვლავი“) დამაარსებელი. დაიბადა ლემინგტონში (უორვიკშირი, დიდი ბრიტანეთი). მისი მშობლები ედვარდი და ემილი ფუნდამენტალისტური რელიგიური სექტის „პლიმუთის ძმების“ წევრები იყვნენ. ედვარდი ფანატიკოსი მორწმუნე იყო, ამიტომ პატარა ალექსანდერი ყოველდღიურად ისმენდა ბიბლიას; მოგვიანებით, თავის წიგნში Liber ABA, წერს რომ ბიბლიის ყოველდღიურმა მოსმენამ და ტექსტის ფაქტობრივად ზეპირად ცოდნამ, საშუალება მისცა ოკულტურ ტექსტებში უკეთესად გარკვეულიყო. 1887 წელს კროულის მამა ედვარდი სიმსივნით გარდაიცვალა. მამის გარდაცვალების შემდეგ, ედვარდი კემბრიჯში მიდის სასწავლებლად. სწავლობს ინგლისურ ფილოლოგიას, მაგრამ პირველი კურსის გავლის შემდეგ თავს ანებებს უნივერსიტეტს და იწყებს მოგზაურობას. სწორედ ამ პერიოდში, კროული იღებს ახალ სახელს „ალისტერ“ და წერს პირველ ალეგორიულ პოემას „აკელდამა“, რომელსაც დიდი გამოხმაურება არ მოჰყოლია. 1898 წელს, კროული ხდება ჰერმეტისტული ორდენის „ოქროს განთიადის“ წევრი, თუმცაღა მოგვიანებით იგი ხმაურით ტოვებს ორდენს და აქვეყნებს საიდუმლო დოკუმენტებს, რომლითაც მისი და ოქროს განთიადის იმპერატორის სემუელ მაკგრეგორ მაზერსის უთანხმოება პიკს აღწევს.